2.		Pracovná zmluva (§ 42 ZP)
Zamestnávateľ:	ABC., s.r.o., Ružová ul. č. 10, 010 01 Žilina
		IČO: 12345678, zastúpený Ing. Vladimírom Milučkým
Zamestnanec:	Ján Hladký, Stodolova 2, 010 01 Žilina, nar. 11. 3. 1982
uzatvárajú túto
pracovnú zmluvu
1.	Zamestnanec bude vykonávať prácu: colný deklarant. 
2.	Miestom výkonu práce: Žilina. 
3.	Zamestnanec nastupuje do zamestnania dňa 1. 10. 2022. 
4.	Pracovný pomer sa uzatvára: na dobu neurčitú. 
5.	Zamestnávateľ so zamestnancom sa dohodli na skúšobnej dobe: 3 mesiacov. 
6.	Za vykonanú prácu patrí zamestnancovi dohodnutá mzda vo výške 920 eur a ďalšie peňažné plnenia (prémie, podiely na hospodárskom výsledku zamestnávateľa), ktorých výška a podmienky získania sú obsahom prémiového poriadku, tvoriaceho neoddeliteľnú súčasť tejto pracovnej zmluvy. 
7.	Mzda je splatná mesiac dozadu v 10. deň nasledujúceho kalendárneho mesiaca. 
8.	Zamestnanec sa so zamestnávateľom dohodli na poukázaní mzdy za kalendárny mesiac v termíne vyúčtovania na účet zamestnanca. 
9.	Po splnení zákonom stanovených podmienok má zamestnanec nárok na 5 týždňov dovolenky, ktorú si bude čerpať podľa § 101 a nasl. ZP. 
10.	Dĺžka rovnomerne rozdeleného pracovného času zamestnanca je 40 hodín týždenne.
11.	V prípade ukončenia pracovného pomeru sa zmluvné strany riadia ustanoveniami § 59 a nasl. ZP. Dĺžka výpovednej doby v prípade výpovede zamestnanca i zamestnávateľa je jednomesačná, ak zamestnanec pracoval pre zamestnávateľa kratšie ako jeden rok. Ak zamestnanec pracoval dlhšie ako jeden rok, je dvojmesačná. V prípade výpovede zamestnávateľa z organizačných alebo zdravotných dôvodov je výpovedná doba dvojmesačná (ak zamestnanec pracoval u zamestnávateľa od 1 do 5 rokov), resp. trojmesačná, ak zamestnanec pracoval pre zamestnávateľa dlhšie ako 5 rokov).
12.	Zamestnanec bol pred podpisom pracovnej zmluvy oboznámený s pracovnoprávnymi predpismi a predpismi na úseku BOZP. 
13.	Odo dňa vzniku pracovného pomeru je zamestnávateľ povinný zamestnancovi prideľovať prácu podľa pracovnej zmluvy, platiť dohodnutú mzdu a vytvárať mu vhodné pracovné podmienky. 
14.	Zamestnanec je povinný podľa pokynov zamestnávateľa vykonávať osobne práce dohodnuté v pracovnej zmluve v určenom pracovnom čase a dodržiavať pracovnú disciplínu. 
15.	Práva a povinnosti účastníkov tejto zmluvy sa riadia ustanoveniami zákona č. 311/2001 Z. z. Zákonník práce v znení neskorších predpisov a ostatnými pracovnoprávnymi predpismi. 
Žilina 31. 9. 2022				zamestnanec		zástupca zamestnávateľa
Poznámka
§ 42 ZP ustanovuje písomnú pracovnú zmluvu ako výsledok vzniku pracovného pomeru. 
§ 43 ZP ukladá povinnosť dohodnúť v pracovnej zmluve podstatné náležitosti pracovnej zmluvy, ktorými sú: 
a)	druh práce na ktorú sa zamestnanec prijíma a jej stručná charakteristika, 
b)	miesto výkonu práce (obec a organizačná časť alebo inak určené miesto), 
c)	deň nástupu do práce, 
d)	mzdové podmienky, ak nie sú dohodnuté v kolektívnej zmluve. 
Ďalšie náležitosti pracovnej zmluvy, ktoré musia byť obsiahnuté v pracovnej zmluve, sú:
a)	výplatné termíny,
b)	pracovný čas,
c)	výmera dovolenky,
d)	dĺžka výpovednej doby.
V prípade, že sú mzdové podmienky, rep. vyššie uvedené ďalšie náležitosti pracovnej zmluvy dohodnuté v kolektívnej zmluve, stačí uviesť odkaz na ustanovenia kolektívnej zmluvy. V prípade, že u zamestnávateľa nie je uzatvorená kolektívna zmluva, stačí do pracovnej zmluvy uviesť odkaz na príslušné ustanovenia tohto zákona.
Ak je miesto výkonu práce v cudzine, zamestnávateľ v pracovnej zmluve uvedie: 
a)	dobu výkonu práce v cudzine, 
b)	menu, v ktorej sa bude vyplácať mzda, prípadne jej časť, 
c)	ďalšie plnenia spojené s výkonom práce v cudzine v peniazoch alebo v naturáliách, 
d)	prípadné podmienky návratu zamestnanca z cudziny. 
Ak pracovná zmluva neobsahuje podmienky ustanovení § 43 ods. 2, 4 a 5 ZP, je zamestnávateľ povinný najneskôr do jedného mesiaca od vzniku pracovného pomeru vyhotoviť zamestnancovi písomné oznámenie obsahujúce tieto podmienky (§ 44 ods. 1 ZP).